title: 2007/438/ES: Sklep Sveta z dne 18. junija 2007 o spremembi Sklepa 2001/264/ES o sprejetju predpisov Sveta o varovanju tajnosti

text:
               26.6.2007

               SL

               Uradni list Evropske unije

               L 164/24

      SKLEP SVETA

   z dne 18. junija 2007
   o spremembi Sklepa 2001/264/ES o sprejetju predpisov Sveta o varovanju tajnosti
   (2007/438/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 207(3) Pogodbe,
   ob upoštevanju Sklepa Sveta 2006/683/ES, Euratom z dne 15. septembra 2006 o sprejetju Poslovnika Sveta (1) in zlasti člena 24 Sklepa,
   ob upoštevanju naslednjega:

               (1)

               Dodatka 1 in 2 k predpisom Sveta Evropske unije o varovanju tajnosti, ki sta priložena Sklepu Sveta 2001/264/ES z dne 19. marca 2001 o sprejetju predpisov Sveta o varovanju tajnosti (2), vsebujeta seznam organov nacionalne varnosti in primerjavo nacionalnih oznak stopenj tajnosti. Dodatka 1 in 2 k predpisom Sveta Evropske unije o varovanju tajnosti sta bila nazadnje spremenjena s Sklepom Sveta 2005/571/ES z dne 12. julija 2005 o spremembah Sklepa 2001/264/ES (3).

               (2)

               Republika Bolgarija in Romunija sta 25. aprila 2005 podpisali Pogodbo o pristopu k Evropski uniji, ki je začela veljati 1. januarja 2007.

               (3)

               V skladu s členom 2(2) Sklepa 2001/264/ES morata ti državi članici sprejeti ustrezne ukrepe, da pri ravnanju s tajnimi podatki EU zagotovita spoštovanje predpisov Sveta o varovanju tajnosti.

               (4)

               Zaradi upoštevanja pristopa Republike Bolgarije in Romunije v dodatkih iz uvodne izjave 1 je zato s tehničnega vidika treba spremeniti Sklep 2001/264/ES –

         SKLENIL:
   Člen 1
   V Sklepu 2001/264/ES se dodatka 1 in 2 nadomestita z besedilom Priloge k temu sklepu.
   Člen 2
   Ta sklep začne učinkovati na dan objave v Uradnem listu Evropske unije.

      V Luxembourgu, 18. junija 2007

            Za Svet

            Predsednik

         F.-W. STEINMEIER

      (1)  UL L 285, 16.10.2006, str. 47. Sklep, kakor je bil nazadnje spremenjen s Sklepom 2007/4/ES, Euratom (UL L 1, 4.1.2007, str. 9).

      (2)  UL L 101, 11.4.2001, str. 1. Sklep, kakor je bil nazadnje spremenjen s Sklepom 2005/952/ES (UL L 346, 29.12.2005, str. 18).

      (3)  UL L 193, 23.7.2005, str. 31.

      PRILOGA
      „
            Dodatek 1
            Seznam organov nacionalne varnosti
            BELGIJA

                        Nationale veiligheidsoverheid/

                        Autorité nationale de sécurité

                        FOD Buitenlandse Zaken, Buitenlandse Handel en Ontwikkelingssamenwerking/SPF affaires étrangères, commerce extérieur et coopération au développement

                        Karmelietenstraat 15/Rue des Petits Carmes 15

                        B-1000 Brussel/B-1000 Bruxelles

                        Tel. secretariaat/secrétariat: (32-2) 501 45 42

                        Fax (32-2) 501 45 96

                  BOLGARIJA

                        Държавна комисия по сигурността на информацията

                        ул. Ангел Кънчев 1

                        София 1000

                        България

                        Телефон: (359-2) 921 59 11

                        Факс: (359-2) 987 37 50

                        State Commission on Information Security

                        1 Angel Kanchev Str.

                        BG-1000 Sofia

                        Телефон: (359-2) 921 59 11

                        Факс: (359-2) 987 37 50

                  ČEŠKA

                        Národní bezpečnostní úřad

                        (National Security Authority)

                        Na Popelce 2/16

                        CZ-150 06 Praha 56

                        Tel.: (420) 257 28 33 35

                        Fax: (420) 257 28 31 10

                  DANSKA

                        Politiets Efterretningstjeneste

                        Klausdalsbrovej 1

                        DK-2860 Søborg

                        Telefon (45) 33 14 88 88

                        Fax (45) 33 43 01 90

                        Forsvarets Efterretningstjeneste

                        Kastellet 30

                        DK-2100 København Ø

                        Telefon (45) 33 32 55 66

                        Fax (45) 33 93 13 20

                  NEMČIJA

                        Bundesministerium des Innern

                        Referat IS 4

                        Alt-Moabit 101 D

                        D-11014 Berlin

                        Telefon (49-1) 88 86 81 15 26

                        Fax (49-1) 888 68 15 15 26

                  ESTONIJA

                        Estonian National Security Authority

                        Security Department

                        Ministry of Defence of the Republic of Estonia

                        Sakala 1

                        EE-15094 Tallinn

                        Tel: + 372/7170 077, + 372/7170 030

                        Faks: + 372/7170 213

                  GRČIJA

                        Γενικό Επιτελείο Εθνικής Αμύνης (ΓΕΕΘΑ)

                        Διακλαδική Διεύθυνση Στρατιωτικών Πληροφοριών (ΔΔΣΠ)

                        Διεύθυνση Ασφαλείας και Αντιπληροφοριών

                        ΣΤΓ 1020

                        Χολαργός — Αθήνα

                        Ελλάδα

                              Τηλέφωνα:

                              (30-210) 657 20 09 (ώρες γραφείου)
                              (30-210) 657 20 10 (ώρες γραφείου)

                              Φαξ

                              (30-210) 642 64 32
                              (30-210) 652 76 12

                        Hellenic National Defence General Staff (HNDGS)

                        Military Intelligence Sectoral Directorate

                        Security Counterintelligence Directorate

                        GR-STG 1020

                        Holargos — Athens

                              Τηλέφωνα:

                              (30-210) 657 20 09 (ώρες γραφείου)
                              (30-210) 657 20 10 (ώρες γραφείου)

                              Φαξ

                              (30-210) 642 64 32
                              (30-210) 652 76 12

                        ŠPANIJA

                        Autoridad Nacional de Seguridad

                        Oficina Nacional de Seguridad

                        Avenida Padre Huidobro s/n

                        Carretera Nacional Radial VI, km 8,5

                        E-28023 Madrid

                              Tel.

                              (34) 913 72 57 07
                              (34) 913 72 50 27

                        Fax (34) 913 72 58 08

                  FRANCIJA

                        Secrétariat général de la défense nationale

                        Service de sécurité de défense (SGDN/SSD)

                        51, boulevard de la Tour-Maubourg

                        F-75700 Paris 07 SP

                        Tél. (33) 171 75 81 77

                        Fax (33) 171 75 82 00

                  IRSKA

                        National Security Authority

                        Department of Foreign Affairs

                        80 St Stephens Green

                        Dublin 2

                        Telephone: + 353-1-478 08 22

                        Fax + 353-1-478 14 84

                  ITALIJA

                        Presidenza del Consiglio dei Ministri

                        Autorità Nazionale per la Sicurezza

                        Cesis III Reparto (UCSi)

                        Via di Santa Susanna, 15

                        I-1187 Roma

                        Tel. (39) 06 61 17 42 66

                        Fax (39) 06 488 52 73

                  CIPER

                        Υπουργείο Άμυνας

                        Στρατιωτικό Επιτελείο του Υπουργού

                        Εθνική Αρχή Ασφάλειας (ΕΑΑ)

                        Υπουργείο Άμυνας

                        Λεωφόρος Εμμανουήλ Ροΐδη 4

                        1432 Λευκωσία

                        Κύπρος

                        Τηλέφωνα: (357-22) 80 75 69, (357-22) 80 76 43, (357-22) 80 77 64, (357) 99 35 80 00

                        Φαξ (357-22) 30 23 51

                        Ministry of Defence

                        Minister’s Military Staff

                        National Security Authority (NSA)

                        4 Emanuel Roidi street

                        CY-1432 Nicosia

                        Τηλέφωνα: (357-22) 80 75 69, (357-22) 80 76 43, (357-22) 80 77 64, (357) 99 35 80 00

                        Φαξ (357-22) 30 23 51

                  LATVIJA

                        National Security Authority of Constitution Protection

                        Bureau of the Republic of Latvia

                        Miera iela 85 A

                        LV-1001 Rīga

                        Tālrunis: (371) 702 54 18

                        Fakss: (371) 702 54 54

                  LITVA

                        National Security Authority of the Republic of Lithuania

                        Gedimino pr. 40/1 LTL-2600 Vilnius

                        Telefonas: (370) 5 266 32 05

                        Faksas: (370) 5 266 32 00

                  LUKSEMBURG

                        Autorité nationale de sécurité

                        Boîte postale 2379

                        L-1023 Luxembourg

                              Tél.

                              (352) 47 82 210 central
                              (352) 47 82 253 direct

                        Fax (352) 47 82 243

                  MADŽARSKA

                        Nemzeti Biztonsági Felügyelet

                        Pf.: 2

                        H-1357 Budapest

                        Telefon: (36-1) 346 96 52

                        Fax: (36-1) 346 96 58

                  MALTA

                        Ministeru tal-Ġustizzja u l-Affarijiet Interni

                        P.O. Box 146

                        MT-Valletta

                        Telefown: + 356/21 24 98 44

                        Fax + 356/25 69 53 21

                  NIZOZEMSKA

                        Ministerie van Binnenlandse Zaken en Koninkrijksrelaties

                        Postbus 20010

                        NL-2500 EA Den Haag

                        Telefoon: + 31/70/320 44 00

                        Fax 31/70/320 07 33

                        Ministerie van Defensie

                        Beveiligingsautoriteit

                        Postbus 20701

                        NL-2500 ES Den Haag

                        Telefoon: + 31/70/318 70 60

                        Fax 31/70/318 75 22

                  AVSTRIJA

                        Informationssicherheitskommission

                        Bundeskanzleramt

                        Ballhausplatz 2

                        A-1014 Wien

                        Telefon (43-1) 531 15 25 94

                        Fax (43-1) 531 15 26 15

                  POLJSKA

                        Agencja Bezpieczeństwa Wewnętrznego – ABW

                        Departament Ochrony Informacji Niejawnych

                        ul. Rakowiecka 2 A

                        00-993 Warszawa

                        Polska

                        Tel.: (48-22) 585 73 60

                        Faks: (48-22) 585 85 09

                        Służba Kontrwywiadu Wojskowego

                        Biuro Ochrony Informacji Niejawnych

                        ul. Oczki 1

                        02-007 Warszawa

                        Polska

                        Tel.: (48-22) 684 12 47

                        Faks: (48-22) 684 10 76

                  PORTUGALSKA

                        Presidência do Conselho de Ministros

                        Autoridade Nacional de Segurança

                        Avenida Ilha da Madeira, 1

                        P-1400-204 Lisboa

                        Tel.: (+351) 21 301 17 10

                        Fax: (+351) 21 303 17 11

                  ROMUNIJA

                        Romanian ANS – ORNISS

                        Strada Mureș nr. 4

                        RO-012275 București

                        Telefon: (40-21) 224 58 30

                        Fax: (40-21) 224 07 14

                  SLOVENIJA

                        Urad Vlade RS za varovanje tajnih podatkov

                        Gregorčičeva 27

                        SI-1000 Ljubljana

                        Tel. (386-1) 478 13 90

                        Faks (386-1) 478 13 99

                  SLOVAŠKA

                        Národný bezpečnostný úrad

                        (National Security Authority)

                        Budatínska 30

                        P.O. Box 16

                        850 07 Bratislava 57

                        Slovenská republika

                        Tel.: (421-2) 68 69 23 14

                        Fax: (421-2) 63 82 40 05

                  FINSKA

                        Kansallinen turvallisuusviranomainen

                        Ulkoasiainministeriö/Turvallisuusyksikkö

                        Kanavakatu 3 A

                        PL 176

                        FI-00161 Helsinki

                        P. (358-9) 16 05 55 10

                        F. (358-9) 16 05 55 16

                  ŠVEDSKA

                        Utrikesdepartementet

                        SSSB

                        S-103 39 Stockholm

                        Telefon (46-8) 405 54 44

                        Fax (46-8) 723 11 76

                  ZDRUŽENO KRALJESTVO

                        UK National Security Authority

                        PO Box 49359

                        GB-London SW1P 1LU

                        Telephone: + 44-020 7930 8768

                        Fax + 44-020 7821 8604

            Dodatek 2
            Primerjava oznak stopenj tajnosti

                        Stopnja tajnosti EU

                        Très secret UE/EU top secret

                        Secret UE

                        Confidentiel UE

                        Restreint UE

                        Belgija

                        Très Secret
                        Zeer Geheim

                        Secret
                        Geheim

                        Confidentiel
                        Vertrouwelijk

                        Diffusion restreinte
                        Beperkte Verspreiding

                        Bolgarija

                        Cтpoгo ceкретно

                        Ceкретно

                        Поверително

                        За служебно ползване

                        Češka

                        Přísně tajné

                        Tajné

                        Důvěrné

                        Vyhrazené

                        Danska

                        Yderst hemmeligt

                        Hemmeligt

                        Fortroligt

                        Til tjenestebrug

                        Nemčija

                        Streng geheim

                        Geheim

                        VS (1) — Vertraulich

                        VS — Nur für den Dienstgebrauch

                        Estonija

                        Täiesti salajane

                        Salajane

                        Konfidentsiaalne

                        Piiratud

                        Grčija

                        Άκρως Απόρρητο
                        Abr: ΑΑΠ

                        Απόρρητο
                        Abr: (ΑΠ)

                        Εμπιστευτικό
                        Αbr: (ΕΜ)

                        Περιορισμένης Χρήσης
                        Abr: (ΠΧ)

                        Španija

                        Secreto

                        Reservado

                        Confidencial

                        Difusión Limitada

                        Francija

                        Très Secret Défense (2)

                        Secret Défense

                        Confidentiel Défense

                        Néant (3)

                        Irska

                        Top Secret

                        Secret

                        Confidential

                        Restricted

                        Italija

                        Segretissimo

                        Segreto

                        Riservatissimo

                        Riservato

                        Ciper

                        Άκρως Απόρρητο
                        Αbr: (AΑΠ)

                        Απόρρητο
                        Αbr: (ΑΠ)

                        Εμπιστευτικό
                        Αbr: (ΕΜ)

                        Περιορισμένης Χρήσης
                        Αbr: (ΠΧ)

                        Latvija

                        Sevišķi slepeni

                        Slepeni

                        Konfidenciāli

                        Dienesta vajadzībām

                        Litva

                        Visiškai slaptai

                        Slaptai

                        Konfidencialiai

                        Riboto naudojimo

                        Luksemburg

                        Très Secret Lux

                        Secret Lux

                        Confidentiel Lux

                        Restreint Lux

                        Madžarska

                        Szigorúan titkos!

                        Titkos!

                        Bizalmas!

                        Korlátozott terjesztésű!

                        Malta

                        L-Ghola Segretezza

                        Sigriet

                        Kunfidenzjali

                        Ristrett

                        Nizozemska

                        STG Zeer Geheim

                        STG Geheim

                        STG Confidentieel

                        Departementaalvertrouwelijk

                        Avstrija

                        Streng Geheim

                        Geheim

                        Vertraulich

                        Eingeschränkt

                        Poljska

                        Ściśle Tajne

                        Tajne

                        Poufne

                        Zastrzeżone

                        Portugalska

                        Muito Secreto

                        Secreto

                        Confidencial

                        Reservado

                        Romunija

                        Strict secret de importanță deosebită

                        Strict secret

                        Secret

                        Secret de serviciu

                        Slovenija

                        Strogo tajno

                        Tajno

                        Zaupno

                        Interno

                        Slovaška

                        Prísne tajné

                        Tajné

                        Dôverné

                        Vyhradené

                        Finska

                        ERITTÄIN SALAINEN

                        SALAINEN

                        LUOTTAMUKSELLINEN

                        KÄYTTÖ RAJOITETTU

                        Švedska

                        Kvalificerat hemlig

                        Hemlig

                        Hemlig

                        Hemlig

                        Združeno kraljestvo

                        Top Secret

                        Secret

                        Confidential

                        Restricted

                        Stopnja tajnosti NATO

                        Cosmic Top Secret

                        NATO Secret

                        NATO Confidential

                        NATO Restricted

                        Stopnja tajnosti ZEU

                        Focal Top Secret

                        WEU Secret

                        WEU Confidential

                        WEU Restricted

                  “

         (1)  Nemčija: VS = Verschlusssache.

         (2)  Francija: stopnja tajnosti ‚Très Secret Défense‘, ki se nanaša na prednostna vprašanja vlade, se lahko spremeni le z dovoljenjem predsednika vlade.

         (3)  Francija v nacionalnem sistemu ne uporablja stopnje tajnosti ‚DIFFUSION RESTREINTE‘. Francija varuje in ravna z dokumenti z oznako ‚RESTREINT UE‘ v skladu z nacionalno zakonodajo in veljavnimi predpisi, ki niso manj strogi od določb predpisov Sveta o varovanju tajnosti.


title: 2009/333/ES: Sklep Komisije z dne 20. aprila 2009 o finančnem prispevku Skupnosti za leto 2009 za uvajanje računalniške tehnologije v veterinarske postopke, sistem obveščanja o živalskih boleznih, komunikacijske ukrepe ter študije in ocene ter o neposredni donaciji Svetovni organizaciji za zdravje živali v skladu s členom 168(1)(c) Uredbe (ES, Euratom) št. 2342/2002

text:
               21.4.2009

               SL

               Uradni list Evropske unije

               L 101/18

      SKLEP KOMISIJE

   z dne 20. aprila 2009
   o finančnem prispevku Skupnosti za leto 2009 za uvajanje računalniške tehnologije v veterinarske postopke, sistem obveščanja o živalskih boleznih, komunikacijske ukrepe ter študije in ocene ter o neposredni donaciji Svetovni organizaciji za zdravje živali v skladu s členom 168(1)(c) Uredbe (ES, Euratom) št. 2342/2002
   (2009/333/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti členov 17, 20, 37(2) in 37a(2) Odločbe,
   ob upoštevanju naslednjega:

               (1)

               Odločba 90/424/EGS določa postopke, ki urejajo finančni prispevek Skupnosti za veterinarske ukrepe, zlasti glede politike informiranja o zdravju živali, dobrem počutju živali ter varnosti hrane, tehničnih in znanstvenih ukrepih ter nadzoru.

               (2)

               Skupnost v skladu s členom 16 Odločbe 90/424/EGS odobri finančni prispevek za oblikovanje politike informiranja na področju zdravja in dobrega počutja živali ter varnosti proizvodov živalskega izvora, vključno z izvedbo študij, potrebnih za pripravo in razvoj zakonodaje na področju dobrega počutja živali.

               (3)

               Zato je primerno, da Skupnost financira študije, ocene učinkov, ocene in politike informiranja na področju varnosti hrane, zdravja in dobrega počutja živali ter zootehnike za leto 2009. Določiti je treba najvišji znesek, ki ga Skupnost dodeli za te ukrepe.

               (4)

               Opraviti je treba študijo izvedljivosti v zvezi s splošno revizijo zakonodaje Skupnosti na področju dobrega počutja domačih živali in vključevanjem kazalnikov o dobrem počutju domačih živali v zakonodajo. Poleg tega je treba izvesti študijo ocene učinka v zvezi z dobrim počutjem živali med prevozom in zakolom gojenih rib. Te študije bodo podpirale opredeljene ukrepe v akcijskem načrtu Skupnosti za zaščito in dobro počutje živali 2006–2010.

               (5)

               Akcijski načrt Skupnosti za zaščito in dobro počutje živali 2006–2010 (2) zlasti predvideva oceno napredka, kot tudi načrtovanje nadaljnjih programov po letu 2010. Zato je treba celovito oceniti politiko Skupnosti o dobrem počutju živali pred letom 2010.

               (6)

               Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru Regij o novi strategiji za zdravstveno varstvo živali za Evropsko Unijo (2007–2013) „Bolje preprečiti kot zdraviti“ (3) predvideva razvoj splošnega zakona EU o zdravju živali ter usklajen okvir meril EU za odgovornost in delitev stroškov. Zato je treba izvesti študijo v podporo splošnemu zakonu EU o zdravju živali in študijo izvedljivosti za revizijo Odločbe 90/424/EGS.

               (7)

               Vse študije, razen študije izvedljivosti za revizijo Odločbe 90/424/EGS, so predmet posebnih pogodb na podlagi okvirne pogodbe GD SANCO za oceno, oceno učinka in povezane storitve, Sklop 3 (prehranjevalna veriga), za katero je bil leta 2004 izveden javni razpis. Te posebne pogodbe morata podpisati Komisija ter izbrani izvajalec, določen v okvirni pogodbi. V letu 2009 bo objavljen javni razpis za izvedbo študije izvedljivosti za revizijo Odločbe 90/424/EGS.

               (8)

               Člen 37a(1)(b) Odločbe 90/424/EGS določa, da se finančni prispevek Skupnosti lahko dodeli za uvajanje računalniške tehnologije v veterinarske postopke v zvezi z gostovanjem, upravljanjem in vzdrževanjem celovitih računalniških veterinarskih sistemov, če je primerno, vključno z vmesniki z nacionalnimi podatkovnimi zbirkami. Finančni prispevek Skupnosti je zato treba dodeliti za gostovanje, upravljanje in vzdrževanje celovitega računalniškega veterinarskega sistema TRACES (Trade Control and Expert System), uvedenega z Odločbo Komisije 2003/24/ES z dne 30. decembra 2002 o razvoju celovitega računalniškega veterinarskega sistema (4), da se zagotovijo dostopnost, varnost in posodabljanje sistema.

               (9)

               Člen 37(1) Odločbe 90/424/EGS določa, da se lahko finančna pomoč Skupnosti dodeli za uvedbo sistemov identifikacije živali in prijavljanja bolezni v okviru zakonodaje s področja veterinarskih pregledov, ki se zaradi vzpostavitve notranjega trga izvajajo v trgovini znotraj Skupnosti z živimi živalmi. Finančni prispevek Skupnosti je zato treba dodeliti za posodobitev sistema prijavljanja živalskih bolezni, ki temelji na Odločbi Komisije 2005/176/ES z dne 1. marca 2005 o kodificirani obliki in kodah za prijavljanje živalskih bolezni v skladu z Direktivo Sveta 82/894/EGS (5), s potrebnimi tehničnimi izboljšavami.

               (10)

               Sporočilo o novi strategiji o zdravstvenem varstvu živali za EU (2007–2013) priznava pomen dialoga med državljani, združenji civilne družbe ter institucijami ES (zlasti Komisije). Zato je potrebna učinkovita komunikacijska strategija z zainteresiranimi stranmi, organizacijami in celotno družbo za spodbujanje vprašanj v zvezi z zdravjem živali in načel strategije za zdravje živali.

               (11)

               V skladu s členom 19 Odločbe 90/424/EGS lahko Skupnost sprejme ali državam članicam ali mednarodnim organizacijam pomaga pri sprejetju tehničnih in znanstvenih ukrepov, potrebnih za razvoj zakonodaje Skupnosti na področju veterine in za razvoj izobraževanja ali usposabljanja na področju veterine.

               (12)

               Svetovna organizacija za zdravje živali (OIE) je medvladna organizacija, ki je odgovorna za izboljšanje zdravja živali po celem svetu. Svetovna trgovinska organizacija (STO) jo priznava kot referenčno organizacijo za določanje standardov za mednarodno trgovino z živalmi in živalskimi proizvodi.

               (13)

               OIE načrtuje mednarodno konferenco o slinavki in parkljevki. Ta konferenca bo podprla ukrepe, navedene v Sporočilu o novi strategiji o zdravstvenem varstvu živali za EU (2007–2013). Zato je primerno, da se Skupnost vključi v to pobudo in tako doseže boljšo zaščito pred to boleznijo. Skupnost mora zato podpreti pobudo OIE.

               (14)

               OIE ima dejanski monopol v svojem sektorju, kot je to navedeno v členu 168(1)(c) Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (6); zato razpis za zbiranje predlogov, da bi Skupnost sodelovala pri organizaciji in gostila mednarodno konferenco o slinavki in parkljevki, ni potreben.

               (15)

               Ta sklep predstavlja odločitev za financiranje v smislu člena 75 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (7), in člena 90 Uredbe (ES, Euratom) št. 2342/2002.

               (16)

               Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali –

         SKLENILA:
   Člen 1
   Za pripravo študije o izvedljivosti splošne revizije zakonodaje Skupnosti na področju dobrega počutja domačih živali in vključevanju kazalnikov o dobrem počutju domačih živali v zakonodajo se odobri finančni prispevek Skupnosti do najvišjega zneska 250 000 EUR.
   Člen 2
   Za pripravo študije ocene učinka v zvezi z dobrim počutjem živali med prevozom in zakolom gojenih rib se odobri finančni prispevek Skupnosti do najvišjega zneska 150 000 EUR.
   Člen 3
   Za pripravo študije o oceni politike Skupnosti o dobrem počutju živali se odobri finančni prispevek Skupnosti do najvišjega zneska 350 000 EUR.
   Člen 4
   Za pripravo študije v podporo oceni učinka splošnega zakona o zdravstvenem varstvu živali se odobri finančni prispevek Skupnosti do najvišjega zneska 150 000 EUR.
   Člen 5
   Za pripravo študije izvedljivosti za revizijo Odločbe 90/424/EGS se odobri finančni prispevek Skupnosti do najvišjega zneska 250 000 EUR.
   Člen 6
   Za gostovanje, upravljanje in vzdrževanje sistema TRACES, uvedenega z Odločbo 2003/24/ES, se odobri finančni prispevek Skupnosti v naslednjih zneskih in za namene:

               (a)

               600 000 EUR za gostovanje;

               (b)

               450 000 EUR za pridobitev potrebne logistične podpore v okviru pomoči uporabnikom;

               (c)

               400 000 EUR za zagotovitev podpore za vzdrževanje, potrebne za uskladitev sistema s pravnimi in tehničnimi spremembami;

               (d)

               380 000 EUR za potreben razvoj obdelave podatkov;

               (e)

               300 000 EUR za razvoj vmesnika med nacionalnimi podatkovnimi zbirkami za identifikacijo goveda;

               (f)

               120 000 EUR za nakup informacijskih dovoljenj.

         Člen 7
   Za posodobitev sistema prijavljanja živalskih bolezni na podlagi Odločbe 2005/176/ES se odobri finančni prispevek Skupnosti v znesku 270 000 EUR.
   Člen 8
   Za zagotavljanje informacij Komisije pristojnim organom in javnosti v zvezi z zakonodajo Skupnosti o zdravju ter dobrem počutju živali se odobri finančni prispevek Skupnosti v naslednjih zneskih in za namena:

               —

               1 400 000 EUR za publikacije ter razširjanje informacij in strategije o zdravju živali,

               —

               150 000 EUR za publikacije ter razširjanje informacij in strategije o dobrem počutju živali.

         Člen 9
   Za financiranje mednarodne konference o slinavki in parkljevki, ki jo v letu 2009 izvaja OIE, se odobri finančni prispevek Skupnosti v višini 200 000 EUR, ki pomeni sofinanciranje Skupnosti do največ 33 % skupnih upravičenih stroškov.
   Člen 10
   Finančni prispevek iz členov 1 do 9 se financira iz proračunske vrstice 17 04 02 01 proračuna Evropske unije za leto 2009.
   Izvajalci študij iz členov 1, 2, 3 in 4 bodo izbrani na podlagi okvirne pogodbe GD SANCO za oceno (Sklop 3) (prehranjevalna veriga).
   Izvajalci študije iz člena 5 bodo izbrani na podlagi javnega razpisa za posebno pogodbo med zadnjim trimesečjem v letu 2009.
   Finančni prispevek iz členov 6 in 7 bo dodeljen na podlagi naslednjih okvirnih pogodb DIGIT: DI 5370, DI 5711, DI 5712, DI 5716, DI 5717, DI 5719, DI 5720, DI 6350.
   Člen 11
   Finančna sredstva iz člena 9 bodo dodeljena OIE brez razpisa za zbiranje predlogov, ker je OIE medvladna organizacija za izboljšanje zdravja živali po celem svetu in ima dejanski monopol.

      V Bruslju, 20. aprila 2009

            Za Komisijo

         Androulla VASSILIOU

            Članica Komisije

      (1)  UL L 224, 18.8.1990, str. 19.

      (2)  COM(2006) 13 konč.

      (3)  COM(2007) 539 konč.

      (4)  UL L 8, 14.1.2003, str. 44.

      (5)  UL L 59, 5.3.2005, str. 40.

      (6)  UL L 357, 31.12.2002, str. 1.

      (7)  UL L 248, 16.9.2002, str. 1.


title: Sklep Sveta z dne 14. aprila 2014 o podpisu, v imenu Evropske unije, Marakeške pogodbe o olajšanem dostopu do objavljenih del za slepe in slabovidne osebe ter osebe z drugimi motnjami branja

text:
               17.4.2014

               SL

               Uradni list Evropske unije

               L 115/1

         SKLEP SVETA
   z dne 14. aprila 2014
   o podpisu, v imenu Evropske unije, Marakeške pogodbe o olajšanem dostopu do objavljenih del za slepe in slabovidne osebe ter osebe z drugimi motnjami branja
   (2014/221/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti členov 114 in 207, v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Za Evropsko unijo od 22. januarja 2011 v skladu z Sklepom Sveta 2010/48/ES (1) veljajo zaveze Konvencije Združenih narodov o pravicah invalidov, katere določbe so postale sestavni del pravnega reda Unije.

               (2)

               Svet je 26. novembra 2012 pooblastil Komisijo, da se v imenu Evropske unije pogaja o mednarodnem sporazumu v okviru Svetovne organizacije za intelektualno lastnino o boljšem dostopu do knjig za osebe z motnjami branja.

               (3)

               Pogajanja so se uspešno zaključila z diplomatsko konferenco, ki je potekala v Marakešu od 17. do 28. junija 2013, Marakeška pogodba o olajšanem dostopu do objavljenih del za slepe in slabovidne osebe ter osebe z drugimi motnjami branja (v nadaljnjem besedilu: Marakeška pogodba) pa je bila sprejeta 27. junija 2013.

               (4)

               Marakeška pogodba uvaja niz mednarodnih pravil, ki zagotavljajo omejitve ali izjeme avtorskih pravic na nacionalni ravni v korist slepih in slabovidnih oseb ter oseb z drugimi motnjami branja in ki omogočajo čezmejno izmenjavo izvodov objavljenih del v dostopnih formatih, ki so bili izdelani ob upoštevanju omejitev ali izjem avtorske pravice.

               (5)

               Marakeška pogodba je na voljo za podpis kateri koli upravičeni pogodbenici eno leto po njenem sprejetju. Treba bi jo bilo podpisati v imenu Unije v zvezi z zadevami, za katere je pristojna Unija, s pridržkom njene poznejše sklenitve –

         SPREJEL NASLEDNJI SKLEP:
   Člen 1
   Podpis Marakeške pogodbe o olajšanem dostopu do objavljenih del za slepe in slabovidne osebe ter osebe z drugimi motnjami branja (2) v imenu Unije se odobri s pridržkom njene sklenitve.
   Člen 2
   Predsednik Sveta se pooblasti za imenovanje oseb, pooblaščenih za podpis Marakeške pogodbe v imenu Unije.
   Člen 3
   Ta sklep začne veljati na dan sprejetja.

      V Luxembourgu, 14. aprila 2014

            Za Svet

            Predsednik

         A. TSAFTARIS

      (1)  Sklep Sveta 2010/48/ES z dne 26. novembra 2009 o sklenitvi Konvencije Združenih narodov o pravicah invalidov s strani Evropske skupnosti (UL L 23, 27.1.2010, str. 35).

      (2)  Besedilo Marakeške pogodbe bo objavljeno skupaj s sklepom o njeni sklenitvi.


title: Sklep Evropskega parlamenta (EU) 2017/1651 z dne 27. aprila 2017 o razrešnici glede izvrševanja proračuna Evropskega azilnega podpornega urada za proračunsko leto 2015

text:
               29.9.2017

               SL

               Uradni list Evropske unije

               L 252/193

         SKLEP EVROPSKEGA PARLAMENTA (EU) 2017/1651
   z dne 27. aprila 2017
   o razrešnici glede izvrševanja proračuna Evropskega azilnega podpornega urada za proračunsko leto 2015
   EVROPSKI PARLAMENT,

               —

               ob upoštevanju končnega zaključnega računa Evropskega azilnega podpornega urada za proračunsko leto 2015,

               —

               ob upoštevanju poročila Računskega sodišča o zaključnem računu Evropskega azilnega podpornega urada za proračunsko leto 2015 z odgovori urada (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 21. februarja 2017 o podelitvi razrešnice uradu glede izvrševanja proračuna za proračunsko leto 2015 (05873/2017 – C8-0078/2017),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (EU) št. 439/2010 Evropskega parlamenta in Sveta z dne 19. maja 2010 o ustanovitvi Evropskega azilnega podpornega urada (4), zlasti člena 36,

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (5), zlasti člena 108,

               —

               ob upoštevanju člena 94 in Priloge IV Poslovnika,

               —

               ob upoštevanju poročila Odbora za proračunski nadzor ter mnenja Odbora za državljanske svoboščine, pravosodje in notranje zadeve (A8-0093/2017),

               1.

               podeli razrešnico izvršnemu direktorju Evropskega azilnega podpornega urada glede izvrševanja proračuna urada za proračunsko leto 2015;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropskega azilnega podpornega urada, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL C 449, 1.12.2016, str. 66.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 132, 29.5.2010, str. 11.

      (5)  UL L 328, 7.12.2013, str. 42.


title: 2014/338/EU: Sklep Evropske centralne banke z dne 5. junija 2014 o spremembi Sklepa ECB/2010/23 o razporeditvi denarnih prihodkov nacionalnih centralnih bank držav članic, katerih valuta je euro (ECB/2014/24)

text:
               7.6.2014

               SL

               Uradni list Evropske unije

               L 168/117

         SKLEP EVROPSKE CENTRALNE BANKE
   z dne 5. junija 2014
   o spremembi Sklepa ECB/2010/23 o razporeditvi denarnih prihodkov nacionalnih centralnih bank držav članic, katerih valuta je euro

      (ECB/2014/24)

      (2014/338/EU)

   SVET EVROPSKE CENTRALNE BANKE je –
   ob upoštevanju Statuta Evropskega sistema centralnih bank in Evropske centralne banke ter zlasti člena 32 Statuta,
   ob upoštevanju naslednjega:

               (1)

               Sklep ECB/2010/23 (1) vzpostavlja mehanizem za združevanje in razporejanje denarnega prihodka, ki izvira iz operacij denarne politike.

               (2)

               Člen 5(2) Sklepa ECB/2010/23 določa, da se znesek denarnih prihodkov vsake nacionalne centralne banke zniža za znesek, enak natečenim oziroma plačanim obrestim za obveznosti, ki so vključene v obveznostno osnovo, in v skladu s katerim koli sklepom Sveta ECB na podlagi drugega pododstavka člena 32.4 Statuta Evropskega sistema centralnih bank in Evropske centralne banke. Pojasniti je treba, da bi vsak prihodek iz obveznosti, vključenih v obveznostno osnovo, moral biti dodan k denarnim prihodkom nacionalnih centralnih bank, ki se združujejo.

               (3)

               Sklep ECB/2010/23 je treba ustrezno spremeniti –

         SPREJEL NASLEDNJI SKLEP:
   Člen 1
   Sprememba
   Člen 5(2) Sklepa ECB/2010/23 se nadomesti z naslednjim:

      „2.   Znesek denarnih prihodkov vsake NCB se prilagodi za znesek, enak natečenim, plačanim ali prejetim obrestim za obveznosti, ki so vključene v obveznostno osnovo, in v skladu s katerim koli sklepom Sveta ECB na podlagi drugega pododstavka člena 32.4 Statuta ESCB.“.

   Člen 2
   Začetek veljavnosti
   Ta sklep začne veljati na dan objave v Uradnem listu Evropske unije.

      V Frankfurtu na Majni, 5. junija 2014

            Predsednik ECB

         Mario DRAGHI

      (1)  Sklep ECB/2010/23 z dne 25. novembra 2010 o razporeditvi denarnih prihodkov nacionalnih centralnih bank držav članic, katerih valuta je euro (UL L 35, 9.2.2011, str. 17).


title: Sklep Komisije z dne 28. novembra 2003 o potrditvi v imenu Skupnosti sprememb prilog k Sporazumu med Evropsko skupnostjo in Združenimi državami Amerike o zdravstvenih ukrepih za zaščito zdravja ljudi in živali pri trgovanju z živimi živalmi in živalskimi proizvodiBesedilo velja za EGP

text:
Pomembno pravno obvestilo

|

32003D0833

Uradni list L 316 , 29/11/2003 str. 0020 - 0020

		Sklep Komisijez dne 28. novembra 2003o potrditvi v imenu Skupnosti sprememb prilog k Sporazumu med Evropsko skupnostjo in Združenimi državami Amerike o zdravstvenih ukrepih za zaščito zdravja ljudi in živali pri trgovanju z živimi živalmi in živalskimi proizvodi(Besedilo velja za EGP)(2003/833/ES)KOMISIJA EVROPSKIH SKUPNOSTI JE –ob upoštevanju Pogodbe o ustanovitvi Evropske skupnosti,ob upoštevanju Sklepa Sveta 98/258/ES z dne 16. marca 1998 o sklenitvi Sporazuma med Evropsko skupnostjo in Združenimi državami Amerike o zdravstvenih ukrepih za zaščito zdravja ljudi in živali pri trgovanju z živimi živalmi in živalskimi proizvodi [1] in zlasti tretjega odstavka člena 4 Sklepa,ob upoštevanju naslednjega:(1) Skupni upravni odbor za Sporazum (odbor) je na svojem sestanku dne 2. oktobra 2003 izdal priporočilo glede določitve enakovrednosti želatine in kolagena za prehrano ljudi. Zaradi tega priporočila je primerno spremeniti Prilogo V k Sporazumu.(2) Te spremembe je treba potrditi v imenu Skupnosti.(3) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –SKLENILA:Člen 1V skladu s priporočili Skupnega upravnega odbora, ustanovljenega na podlagi člena 14 Sporazuma med Evropsko skupnostjo in Združenimi državami Amerike o zdravstvenih ukrepih za zaščito zdravja ljudi in živali pri trgovanju z živimi živalmi in živalskimi proizvodi, se spremembe Priloge V k navedenemu sporazumu potrdijo v imenu Skupnosti. Besedilo Sporazuma v obliki izmenjave pisem, skupaj s spremembami Priloge V k Sporazumu, so priložene k temu sklepu.Člen 2Generalni direktor za varovanje zdravja in varstvo potrošnikov je pooblaščen za podpis Sporazuma v obliki izmenjave pisem, ki zavezuje Skupnost.Člen 3Ta sklep se uporablja od prvega dne meseca, ki sledi mesecu, ko Združene države Amerike uradno obvestijo Komisijo, da so njihovi notranji postopki za odobritev sprememb iz člena 1 zaključeni.V Bruslju, 28. novembra 2003Za KomisijoDavid ByrneČlan Komisije[1] UL L 118, 21.4.1998, str. 1.--------------------------------------------------


title: Sklep Komisije z dne 19. januarja 2012 o ustanovitvi skupine organov Evropske unije, pristojnih za naftne in plinske dejavnosti na morju

text:
               21.1.2012

               SL

               Uradni list Evropske unije

               C 18/8

         SKLEP KOMISIJE
   z dne 19. januarja 2012
   o ustanovitvi skupine organov Evropske unije, pristojnih za naftne in plinske dejavnosti na morju
   2012/C 18/07
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Člen 191 Pogodbe določa cilje za ohranjanje, varstvo in izboljšanje kakovosti okolja ter uvaja obveznost, v skladu s katero mora vse ukrepe Unije podpirati visoka raven varstva, ki temelji na previdnostnem načelu in preventivnem delovanju ter skrbni in preudarni rabi naravnih virov.

               (2)

               Cilj politike Unije je zmanjšati pogostost večjih nesreč pri opravljanju naftnih in plinskih dejavnosti na morju in omejiti njihove posledice ter tako povečati zaščito morskega okolja in obalnih gospodarstev pred onesnaženjem, omejiti morebitne prekinitve domače proizvodnje energije v Uniji in izboljšati mehanizme za ukrepanje ob nesrečah.

               (3)

               Zaradi nesreč, ki so jih povzročile naftne in plinske dejavnosti na morju leta 2010, zlasti zaradi nesreče ploščadi Deepwater Horizon v Mehiškem zalivu, so bile pregledane politike za zagotavljanje varnosti dejavnosti na morju. Komisija je svoje začetno stališče o varnosti naftnih in plinskih dejavnosti na morju izrazila v sporočilu „Soočanje z izzivom varnosti pri naftnih in plinskih dejavnostih na morju“ (1) z dne 12. oktobra 2010.

               (4)

               Tveganja večjih nesreč pri opravljanju naftnih in plinskih dejavnosti na morju v vodah Unije niso nepomembna. Podjetja, ki opravljajo naftne in plinske dejavnosti na morju, so prisotna v številnih regijah Unije, pričakovati pa je tudi nov regionalni razvoj v vodah Unije. Črpanje nafte in zemeljskega plina na morju je pomemben del zanesljive oskrbe z energijo na ravni EU.

               (5)

               Čeprav v Uniji že obstajajo primeri odličnosti v nacionalnih regulativnih praksah, povezanih z naftnimi in plinskimi dejavnostmi na morju, lahko usklajevanje izvajanja regulativnega okvira za naftne in plinske dejavnosti na morju z najboljšimi praksami dodatno izboljša varnost dejavnosti na morju.

               (6)

               Stalna izmenjava izkušenj in ugotavljanje najboljših praks med regulativnimi organi in panogo ter izboljševanje izvedbenih ukrepov se priznavajo za ključne vidike dobro delujočega regulativnega režima.

               (7)

               Koristi sodelovanja med organi, ki urejajo dejavnosti na morju, jasno ponazarjajo dejavnosti Foruma organov, pristojnih za dejavnosti v Severnem morju, in Mednarodnega foruma regulativnih organov. Pomembno je, da se na podlagi teh izkušenj kar najbolj poveča učinkovitost prenosa izkušenj in znanja po vsej Uniji, in sicer s formalno strukturo, enako po vsej Uniji.

               (8)

               Skupina organov Evropske unije, pristojnih za naftne in plinske dejavnosti na morju, katere delovanje temelji predvsem na dejavnostih nacionalnih regulatorjev, bi morala v svoje dejavnosti vključevati izkušnje zadevnih zainteresiranih strani, vključno z zadevnimi tretjimi državami. Skupina organov bi morala olajševati prehod znanja med zainteresiranimi stranmi in pomagati pri pripravi uradnih smernic, povezanih z najboljšimi praksami.

               (9)

               Cilji sodelovanja med organi, pristojnimi za dejavnosti v morju, glede zadev, povezanih s preprečevanjem večjih nesreč na morju in odzivanjem nanje, dopolnjujejo tudi cilje stalne delovne skupine rudarstva in drugih ekstraktivnih industrij, ustanovljene na podlagi člena 6 Sklepa Sveta 2003/C 218/01 o ustanovitvi Svetovalnega odbora za varnost in zdravje pri delu, dopolnjujejo pa tudi cilje navedenega odbora.

               (10)

               Ne glede na Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom je treba za člane skupine organov in njihove zastopnike določiti pravila o razkritju informacij.

               (11)

               Osebne podatke, ki se nanašajo na člane skupine organov, je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (2) –

         SPREJELA NASLEDNJI SKLEP:
   Člen 1
   Vsebina
   Ustanovi se skupina organov Evropske unije, pristojnih za naftne in plinske dejavnosti na morju (v nadaljnjem besedilu: skupina organov).
   Člen 2
   Naloge
   1.   Skupina organov bo predvsem forum za izmenjavo izkušenj in strokovnega znanja med nacionalnimi organi in Komisijo.
   2.   Na podlagi uskladitve z dejavnostmi ostalih zadevnih strokovnih skupin lahko dejavnosti skupine organov obsegajo vse zadeve, povezane s preprečevanjem večjih nesreč pri opravljanju naftnih in plinskih dejavnosti na morju in odzivanjem na take nesreče v Uniji in po potrebi zunaj Unije.
   3.   Skupina organov razpravlja, pomaga in daje svoje mnenje Komisiji, bodisi na zahtevo Komisije bodisi na lastno pobudo, zlasti pri naslednjih zadevah:

               (a)

               določanje prednostnih nalog za pripravo smernic, standardov in najboljših praks v naftnem in plinskem sektorju;

               (b)

               priprava ali začenjanje in nadzorovanje priprave smernic glede najboljših praks panoge;

               (c)

               z namenom podpreti izmenjavo izkušenj: olajševanje hitre izmenjave informacij med Komisijo in nacionalnimi organi, na primer glede pojavljanja večjih nesreč, vzrokov zanje in odzivanja nanje, in glede dogodkov, ki bi lahko povzročili večje nesreče, ter operativnih informacij o vrtalnih instalacijah, ki naj bi se preselile iz ene države članice v drugo;

               (d)

               spodbujanje in olajševanje soglasja med Komisijo in nacionalnimi organi glede najboljše regulativne prakse;

               (e)

               spodbujanje izmenjave in začasne dodelitve osebja med nacionalnimi organi, tako da pridobi novo znanje in izkušnje;

               (f)

               izmenjava informacij o uporabi nacionalne zakonodaje in zakonodaje Unije ter nacionalnih politik in politik Unije, povezanih z naftnimi in plinskimi dejavnostmi na morju, vključno z ukrepi za preprečevanje namernih nezakonitih dejanj proti navedenim dejavnostim, ter pomoč Komisiji pri spremljanju in izvajanju zadevnega pravnega reda Unije.

         Člen 3
   Posvetovanje
   1.   Brez poseganja v člen 2 se lahko Komisija posvetuje s skupino organov o vsaki zadevi, povezani z večjimi tveganji pri iskanju, raziskovanju in izkoriščanju nafte in plina.
   2.   Skupina organov se posvetuje z ostalimi strokovnimi skupinami Komisije, kadar obstajajo dopolnjujoči se interesi, da opozori ostale skupine na pomembne zadeve in da prejme informacije, zanimive za skupino organov.
   Člen 4
   Članstvo – imenovanje
   1.   Skupina organov je sestavljena iz organov držav članic, odgovornih za regulativni nadzor naftnih in plinskih dejavnosti na morju ter z njimi povezana vprašanja politike.
   2.   Organi držav članic imenujejo svoje zastopnike.
   3.   Imena organov držav članic se objavijo v registru strokovnih skupin Komisije in drugih podobnih subjektov (v nadaljnjem besedilu: register).
   4.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Delovanje
   1.   Skupini organov predseduje zastopnik Komisije, ki lahko imenuje sopredsednika.
   2.   V dogovoru s službami Komisije lahko skupina organov na podlagi ustreznega mandata ustanovi podskupine za proučevanje posebnih vprašanj, kot je izmenjava najboljših praks. Take podskupine se razpustijo takoj, ko opravijo svoje naloge.
   3.   Na povabilo predsednika lahko v delu skupine organov sodelujejo predstavniki iz zadevnih sektorjev, vključno z industrijo, sindikati, akademskim svetom, znanstvenimi organizacijami, nevladnimi organizacijami, zadevnimi agencijami Unije, tretjimi državami in ostalimi zainteresiranimi stranmi. Poleg tega se lahko dodeli status opazovalca posameznikom ali organizacijam, katerih sodelovanje lahko prispeva k delu skupine organov.
   4.   Skupina organov in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Če ni določeno drugače, tajniške storitve zagotovi Komisija.
   5.   Država članica lahko zaprosi za mnenje skupine organov o dokumentih in objavljenih informacijah glede večjih tveganj pri naftnih in plinskih dejavnostih na morju v skladu z določbami veljavne zakonodaje Unije.
   6.   Skupina organov redno poroča o svoji dejavnosti, zlasti o ugotavljanju in izvajanju najboljših praks in uspešnosti panoge naftnih in plinskih dejavnosti na morju.
   7.   Skupina organov se sestane najmanj enkrat letno.
   8.   Imenovani člani skupine organov in predsednik se sestanejo najmanj enkrat letno s člani stalne delovne skupine rudarstva in drugih ekstraktivnih industrij in razpravljajo o delu obeh organizacij v preteklem obdobju ter izmenjajo načrte za prihodnje delo.
   9.   Informacije, pridobljene s sodelovanjem v razpravah skupine organov ali njenih podskupin, se ne smejo razkriti, če se po mnenju Komisije nanašajo na zaupne zadeve.
   10.   Skupina organov sprejme svoj poslovnik na podlagi standardnega poslovnika za strokovne skupine.
   Člen 6
   Stroški sestankov
   1.   Udeleženci, ki sodelujejo pri dejavnostih skupine organov ali njenih podskupin, za svoje storitve niso plačani.
   2.   Komisija sodelujočim povrne potne stroške in stroške bivanja v zvezi z dejavnostmi skupine organov ali njenih podskupin v skladu z veljavnimi določbami Komisije.
   3.   Navedeni stroški se povrnejo v mejah razpoložljivih odobrenih sredstev, dodeljenih v okviru letnega postopka razporeditve sredstev.

      V Bruslju, 19. januarja 2012

            Za Komisijo

         Günther OETTINGER

            Član Komisije

      (1)  COM(2010) 560 konč.

      (2)  UL L 8, 12.1.2001, str. 1.


title: 2005/790/ES: Sklep Sveta z dne 20. septembra 2005 o podpisu Sporazuma med Evropsko skupnostjo in Kraljevino Dansko o pristojnosti in priznavanju ter izvrševanju sodnih odločb v civilnih in gospodarskih zadevah, v imenu Skupnosti

text:
               16.11.2005

               SL

               Uradni list Evropske unije

               L 299/61

         SKLEP SVETA
   z dne 20. septembra 2005
   o podpisu Sporazuma med Evropsko skupnostjo in Kraljevino Dansko o pristojnosti in priznavanju ter izvrševanju sodnih odločb v civilnih in gospodarskih zadevah, v imenu Skupnosti
   (2005/790/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 61(c) Pogodbe v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               V skladu s členoma 1 in 2 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, določbe Uredbe Sveta (ES) št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadevah (1) Danske ne zavezujejo, niti jih ni dolžna uporabljati.

               (2)

               S Sklepom z dne 8. maja 2003 je Svet izjemoma pooblastil Komisijo, da s pogajanji doseže sporazum med Evropsko skupnostjo in Kraljevino Dansko o razširitvi določb zgoraj navedene uredbe na Dansko.

               (3)

               Komisija je v imenu Skupnosti s pogajanji dosegla takšen sporazum s Kraljevino Dansko.

               (4)

               Združeno kraljestvo in Irska v skladu s členom 3 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti, sodelujeta pri sprejetju in uporabi tega sklepa.

               (5)

               Danska v skladu s členoma 1 in 2 zgoraj navedenega protokola o stališču Danske ne sodeluje pri sprejetju tega sklepa, je ta sklep ne zavezuje, niti ga ni dolžna uporabljati.

               (6)

               Sporazum, parafiran v Bruslju 17. januarja 2005, je treba podpisati –

         SKLENIL:
   Člen 1
   Podpis Sporazuma med Evropsko skupnostjo in Kraljevino Dansko o pristojnosti in priznavanju ter izvrševanju sodnih odločb v civilnih in gospodarskih zadevah se odobri v imenu Skupnosti, s pridržkom Sklepa Sveta o sklenitvi navedenega sporazuma.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da v imenu Skupnosti podpiše(-jo) Sporazum, s pridržkom njegove sklenitve.

      V Bruslju, 20. septembra 2005

            Za Svet

            Predsednica

         M. BECKETT

      (1)  UL L 12, 16.1.2001, str. 1. Uredba, kakor je bila nazadnje spremenjena z Uredbo Komisije (ES) št. 2245/2004 (UL L 381, 28.12.2004, str. 10).
    ---documentbreak---

               16.11.2005

               SL

               Uradni list Evropske unije

               L 299/62

         SPORAZUM
   med Evropsko skupnostjo in Kraljevino Dansko o pristojnosti in priznavanju ter izvrševanju sodnih odločb v civilnih in gospodarskih zadevah
   EVROPSKA SKUPNOST, v nadaljnjem besedilu „Skupnost“,
   na eni strani in
   KRALJEVINA DANSKA, v nadaljnjem besedilu „Danska“,
   na drugi strani STA SE –
   V ŽELJI, da bi poenotili kolizijska pravila glede pristojnosti v civilnih in gospodarskih zadevah ter poenostavili formalnosti za hitro in preprosto priznavanje in izvrševanje sodnih odločb znotraj Skupnosti,
   KER so države članice dne 27. septembra 1968 v skladu s četrto alineo člena 293 Pogodbe o ustanovitvi Evropske skupnosti sklenile Bruseljsko konvencijo o pristojnosti in izvrševanju sodnih odločb v civilnih in gospodarskih zadevah (1) („Bruseljska konvencija“), kakor je bila spremenjena s konvencijami o pristopu novih držav članic k tej konvenciji. Dne 16. septembra 1988 so države članice in države Efte sklenile Konvencijo o pristojnosti in izvrševanju sodnih odločb v civilnih in gospodarskih zadevah (2) („Luganska konvencija“), ki je vzporedna Bruseljski konvenciji,
   KER je glavna vsebina Bruseljske konvencije povzeta v Uredbi Sveta (ES) št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadevah (3) („Bruseljska uredba I“),
   OB SKLICEVANJU na Protokol o stališču Danske, ki je priložen Pogodbi o Evropski uniji in Pogodbi o ustanovitvi Evropske skupnosti („Protokol o stališču Danske“), v skladu s katerim Bruseljska uredba I za Dansko ni zavezujoča, niti se na Danskem ne uporablja,
   OB POUDARJANJU, da je treba najti rešitev za nezadovoljiv pravni položaj, ki izhaja iz razlik v veljavnih predpisih, ki se nanašajo na pristojnost, priznavanje in izvrševanje sodnih odločb znotraj Skupnosti,
   V ŽELJI, da bi se določbe Bruseljske uredbe I, prihodnje spremembe Uredbe in izvedbeni ukrepi, ki se nanašajo nanjo, v skladu z mednarodnim pravom uporabljali v odnosih med Skupnostjo in Dansko, državo članico s posebnim položajem glede naslova IV Pogodbe o ustanovitvi Evropske skupnosti,
   OB POUDARJANJU, da je treba zagotoviti kontinuiteto med Bruseljsko konvencijo in tem sporazumom in da je treba prehodne določbe Bruseljske uredbe I uporabljati tudi za ta sporazum. Kontinuiteta je potrebna tudi pri razlagi Bruseljske konvencije s strani Sodišča Evropskih skupnosti in pri razlagi Protokola iz leta 1971 (4), ki naj se uporablja tudi za nerešene zadeve, ki so v teku, ko začne ta sporazum veljati,
   OB POUDARJANJU, da se Bruseljska konvencija še naprej uporablja na območjih držav članic, ki spadajo v območje veljavnosti navedene konvencije in so izključene iz tega sporazuma,
   OB POUDARJANJU pomembnosti ustreznega usklajevanja med Skupnostjo in Dansko glede pogajanj in sklenitve mednarodnih sporazumov, ki bi lahko vplivali na področje uporabe Bruseljske uredbe I ali ga spremenili,
   OB POUDARJANJU, da si mora Danska prizadevati za pridružitev k mednarodnim sporazumom, ki jih je sklenila Skupnost in pri katerih je udeležba Danske pomembna za skladno uporabo Bruseljske uredbe I in tega sporazuma,
   V PREPRIČANJU, da mora imeti Sodišče Evropskih skupnosti pristojnost za zagotovitev enotne uporabe in razlage tega sporazuma, vključno z določbami Bruseljske uredbe I in vsemi izvedbenimi ukrepi Skupnosti, ki sestavljajo ta sporazum,
   OB SKLICEVANJU na pristojnost, dodeljeno Sodišču Evropskih skupnosti v skladu s členom 68(1) Pogodbe o ustanovitvi Evropske Skupnosti za odločanje o predhodnih vprašanjih, ki se nanašajo na veljavnost in razlago aktov institucij Skupnosti na podlagi naslova IV Pogodbe, vključno z veljavnostjo in razlago tega sporazuma, in na okoliščino, da ta določba za Dansko ni zavezujoča, niti se na Danskem ne uporablja, kot izhaja iz Protokola o stališču Danske,
   KER bi moralo imeti Sodišče Evropskih skupnosti pod enakimi pogoji pristojnost za predhodno odločanje o vprašanjih glede veljavnosti in razlage tega sporazuma, ki jih sprožijo danska sodišča, in ker bi morala danska sodišča zaprositi za predhodno odločanje glede razlage Bruseljske uredbe I in njenih izvedbenih ukrepov pod enakimi pogoji kot sodišča drugih držav članic,
   OB SKLICEVANJU na določbo, da lahko v skladu s členom 68(3) Pogodbe o ustanovitvi Evropske skupnosti Svet Evropske unije, Evropska komisija in države članice zaprosijo Sodišče Evropskih skupnosti za odločanje o razlagi aktov institucij Skupnosti na podlagi naslova IV Pogodbe, vključno z razlago tega sporazuma, in na okoliščino, da ta določba za Dansko ni zavezujoča, niti se na Danskem ne uporablja, kot izhaja iz Protokola o stališču Danske,
   KER je treba Danski zagotoviti možnost, da zaprosi Sodišče Evropskih skupnosti za odločitev o vprašanjih, ki se nanašajo na razlago tega sporazuma, pod enakimi pogoji, kot veljajo za ostale države članice glede na Bruseljsko uredbo I in njene izvedbene ukrepe,
   OB POUDARJANJU, da naj sodišča na Danskem v skladu z dansko zakonodajo – pri razlagi tega sporazuma, vključno z določbami Bruseljske uredbe I in vseh izvedbenih ukrepov Skupnosti, ki so del tega sporazuma – ustrezno upoštevajo odločitve iz sodne prakse Sodišča Evropskih skupnosti in sodišč držav članic Evropske skupnosti glede na določbe Bruseljske konvencije, Bruseljske uredbe I in vseh izvedbenih ukrepov Skupnosti,
   KER je treba omogočiti, da se Sodišče Evropskih skupnosti zaprosi za odločanje o vprašanjih, ki se nanašajo na upoštevanje obveznosti, ki izhajajo iz tega sporazuma, v skladu z določbami Pogodbe o ustanovitvi Evropske skupnosti, ki urejajo postopke pred Sodiščem,
   KER v skladu s členom 300(7) Pogodbe o ustanovitvi Evropske skupnosti ta sporazum zavezuje države članice; zato je smiselno, da ima Danska v primeru neupoštevanja s strani države članice možnost, da se obrne na Komisijo kot varuha Pogodbe –
   DOGOVORILI O NASLEDNJEM:
   Člen 1
   Cilj
   1.   Cilj tega sporazuma je uporabiti določbe Bruseljske uredbe I in njenih izvedbenih ukrepov v odnosih med Skupnostjo in Dansko, v skladu s členom 2(1) tega sporazuma.
   2.   Cilj pogodbenic je doseči enotno uporabo in razlago določb Bruseljske uredbe I in njenih izvedbenih ukrepov v vseh državah članicah.
   3.   Določbe členov 3(1), 4(1) in 5(1) tega sporazuma izhajajo iz Protokola o stališču Danske.
   Člen 2
   Pristojnost in priznavanje ter izvrševanje sodnih odločb v civilnih in gospodarskih zadevah
   1.   Določbe Bruseljske uredbe I, ki je priložena temu sporazumu in tvori njegov sestavni del, skupaj z njenimi izvedbenimi ukrepi, sprejetimi v skladu s členom 74(2) Uredbe in – glede na izvedbene ukrepe, sprejete po začetku veljavnosti tega sporazuma – ki jih izvaja Danska skladno s členom 4 tega sporazuma, in ukrepi, sprejetimi v skladu s členom 74(1) Uredbe, se v skladu z mednarodnim pravom uporabljajo v odnosih med Skupnostjo in Dansko.
   2.   Vendar se za potrebe tega sporazuma uporaba določb navedene uredbe spremeni, kot sledi:

               (a)

               Člen 1(3) se ne uporablja.

               (b)

               Člen 50 se dopolni z naslednjim odstavkom (kot odstavek 2):
               „2.   Vendar pa lahko vlagatelj, ki zahteva izvršitev odločbe, izdane s strani danskega upravnega organa, glede plačevanja preživnine, v naslovljeni državi članici zahteva ugodnosti iz prvega odstavka, če predloži izjavo danskega ministrstva za pravosodje, da izpolnjuje finančne pogoje, na podlagi katerih je upravičen do polne ali delne pravne pomoči ali oprostitve plačila stroškov.“

               (c)

               Člen 62 se dopolni z naslednjim odstavkom (kot odstavek 2):
               „2.   V preživninskih zadevah izraz ‚sodišče’ vključuje danske upravne organe.“

               (d)

               Člen 64 se uporablja za pomorske ladje, registrirane na Danskem, kot tudi v Grčiji in na Portugalskem.

               (e)

               Namesto datuma začetka veljavnosti Uredbe iz členov 70(2), 72 in 76 Uredbe se uporablja datum začetka veljavnosti tega sporazuma.

               (f)

               Prehodne določbe tega sporazuma se uporabljajo namesto člena 66 Uredbe.

               (g)

               V Prilogi I se doda naslednje: „na Danskem: člen 246(2) in (3) Zakona o pravosodju (lov om rettens pleje)“.

               (h)

               „V Prilogi II se doda naslednje: na Danskem, ‚byret‘“.

               (i)

               V Prilogi III se doda naslednje: „na Danskem, ‚landsret‘“.

               (j)

               V Prilogi IV se doda naslednje: „na Danskem, pravno sredstvo na ‚Højesteret‘ z dovoljenjem ‚Procesbevillingsnævnet‘“.

         Člen 3
   Spremembe Bruseljske uredbe I
   1.   Danska ne sodeluje pri sprejemanju sprememb Bruseljske uredbe I in nobena taka sprememba za Dansko ni zavezujoča, niti se na Danskem ne uporablja.
   2.   Kadar so sprejete spremembe Uredbe, Danska uradno obvesti Komisijo o svoji odločitvi glede izvajanja vsebine takih sprememb. Uradno obvestilo se predloži ob sprejetju sprememb ali v 30 dneh po sprejetju sprememb.
   3.   Če se Danska odloči, da bo izvajala vsebino sprememb, uradno obvestilo navede, ali lahko izvajanje poteka na upravni ravni ali je potrebna potrditev parlamenta.
   4.   Če uradno obvestilo navede, da lahko izvajanje poteka na upravni ravni, to uradno obvestilo prav tako navede, da vsi potrebni upravni ukrepi začnejo veljati z datumom začetka veljavnosti sprememb Uredbe, ali z datumom uradnega obvestila, pri čemer se upošteva kasnejši datum.
   5.   Če uradno obvestilo navede, da je za izvajanje potrebna potrditev danskega parlamenta, se uporabijo naslednja pravila:

               (a)

               zakonodajni ukrepi na Danskem začnejo veljati z datumom začetka veljavnosti sprememb Uredbe ali v 6 mesecih po uradnem obvestilu, pri čemer se upošteva kasnejši datum;

               (b)

               Danska uradno obvesti Komisijo o datumu začetka veljavnosti izvedbenih zakonodajnih ukrepov.

         6.   Dansko obvestilo, da se vsebina sprememb izvaja na Danskem v skladu z odstavkoma 4 in 5, ustvari po mednarodnem pravu medsebojne obveznosti med Dansko in Skupnostjo. Spremembe Uredbe sestavljajo spremembe tega sporazuma in se kot take priložijo temu sporazumu.
   7.   V primeru da:

               (a)

               Danska uradno obvesti o svoji odločitvi o tem, da ne bo izvajala vsebine sprememb; ali

               (b)

               Danska ne predloži uradnega obvestila v roku 30 dni iz odstavka 2; ali

               (c)

               zakonodajni ukrepi na Danskem ne začnejo veljati v rokih iz odstavka 5,

         se šteje, da ta sporazum preneha, razen če se stranki v 90 dneh dogovorita drugače ali, v primeru iz točke (c), če zakonodajni ukrepi na Danskem začnejo veljati v istem obdobju. Prenehanje nastopi 3 mesece po izteku 90-dnevnega obdobja.
   8.   Izvzeti so sodni postopki, ki so se začeli pred datumom prenehanja Sporazuma iz odstavka 7, kot tudi listine, uradno sestavljene ali registrirane kot verodostojne pred tem datumom.
   Člen 4
   Izvedbeni ukrepi
   1.   Danska ne sodeluje pri sprejemanju mnenj Odbora iz člena 75 Bruseljske uredbe I. Izvedbeni ukrepi, sprejeti v skladu s členom 74(2) te uredbe, za Dansko niso zavezujoči, niti se na Danskem ne uporabljajo.
   2.   Kadar so izvedbeni ukrepi sprejeti v skladu s členom 74(2) Uredbe, se ti sporočijo Danski. Danska uradno obvesti Komisijo o svoji odločitvi glede izvajanja vsebine izvedbenih ukrepov. Obvestilo se predloži po prejemu izvedbenih ukrepov ali v 30 dneh po prejemu.
   3.   Uradno obvestilo navaja, da vsi potrebni upravni ukrepi na Danskem začnejo veljati z datumom začetka veljavnosti izvedbenih ukrepov, ali so začeli veljati z datumom uradnega obvestila, pri čemer se upošteva kasnejši datum.
   4.   Dansko obvestilo, da se vsebina izvedbenih ukrepov izvaja na Danskem, po mednarodnem pravu ustvari medsebojne obveznosti med Dansko in Skupnostjo. Izvedbeni ukrepi bodo v tem primeru sestavni del tega sporazuma.
   5.   V primeru da:

               (a)

               Danska uradno obvesti o svoji odločitvi o tem, da ne bo izvajala vsebine izvedbenih ukrepov; ali

               (b)

               da Danska ne predloži uradnega obvestila v roku 30 dni iz odstavka 2,

         se šteje, da ta sporazum preneha veljati, razen če se stranki v 90 dneh dogovorita drugače. Prenehanje nastopi tri mesece po izteku 90-dnevnega obdobja.
   6.   Izvzeti so sodni postopki, ki so se začeli pred datumom prenehanja Sporazuma iz odstavka 5, kot tudi listine, uradno sestavljene ali registrirane kot verodostojne pred tem datumom.
   7.   Če je v izjemnih primerih za izvajanje potrebna potrditev danskega parlamenta, dansko obvestilo iz odstavka 2 to navede in uporabijo se določbe člena 3(5) do (8).
   8.   Danska uradno obvesti Komisijo o besedilih, ki spreminjajo točke iz člena 2(2)(g) do (j) tega sporazuma. Komisija ustrezno prilagodi člen 2(2)(g) do (j).
   Člen 5
   Mednarodni sporazumi, ki vplivajo na Bruseljsko uredbo I
   1.   Mednarodni sporazumi, ki jih je sklenila Skupnost na podlagi pravil Bruseljske uredbe I, za Dansko niso zavezujoči, niti se na Danskem ne uporabljajo.
   2.   Danska se vzdrži sklepanja mednarodnih sporazumov, ki bi lahko vplivali na področje uporabe Bruseljske uredbe I, kot je priložena temu sporazumu, ali ga spremenili, razen v primeru soglasja s Skupnostjo in sprejetja zadovoljivih ukrepov v zvezi z odnosom med tem sporazumom in zadevnim mednarodnim sporazumom.
   3.   Ob pogajanjih za sklenitev mednarodnih sporazumov, ki bi lahko vplivali na področje uporabe Bruseljske uredbe I, kot je priložena temu sporazumu, ali ga spremenili, bo Danska uskladila svoje stališče s Skupnostjo in se vzdržala vsakršnih ukrepov, ki bi lahko ogrozili cilje stališča Skupnosti v okviru svojih pristojnosti pri takih pogajanjih.
   Člen 6
   Pristojnost Sodišča Evropskih skupnosti pri razlagi Sporazuma
   1.   Če se v sodnem postopku, ki teče pred danskim sodiščem, pojavijo vprašanja glede veljavnosti ali razlage tega sporazuma, navedeno sodišče zaprosi Sodišče, da odloča o tem, kadar bi pod enakimi pogoji moralo to storiti sodišče druge države članice Evropske unije glede na Bruseljsko uredbo I in njene izvedbene ukrepe iz člena 2(1) tega sporazuma.
   2.   V skladu z dansko zakonodajo sodišča na Danskem pri razlagi tega sporazuma ustrezno upoštevajo odločitve iz sodne prakse Sodišča glede na določbe Bruseljske konvencije, Bruseljske uredbe I in vseh izvedbenih ukrepov Skupnosti.
   3.   Danska lahko, enako kot Svet, Komisija ali katera koli država članica, zaprosi Sodišče za odločitev glede vprašanja razlage tega sporazuma. Odločitev Sodišča glede takih prošenj se ne uporablja za pravnomočne sodbe sodišč držav članic.
   4.   Danska ima pravico predložiti svoje pripombe Sodišču v zadevah, v katerih sodišče države članice naslovi vprašanje na Sodišče v predhodno odločanje glede razlage katere koli določbe iz člena 2(1).
   5.   Uporabljata se Protokol o Statutu Sodišča Evropskih skupnosti in poslovnik Sodišča.
   6.   Če se določbe Pogodbe o ustanovitvi Evropske skupnosti glede odločitev Sodišča spremenijo in vplivajo na odločitve v zvezi z Bruseljsko uredbo I, lahko Danska uradno obvesti Komisijo o svoji odločitvi, da ne bo uporabljala sprememb v zvezi s tem sporazumom. Uradno obvestilo se predloži ob začetku veljavnosti sprememb ali v 60 dneh po začetku veljavnosti sprememb.
   V tem primeru se šteje, da ta sporazum preneha. Prenehanje nastopi tri mesece po uradnem obvestilu.
   7.   Izvzeti so sodni postopki, ki so se začeli pred datumom prenehanja Sporazuma iz odstavka 6, kot tudi listine, uradno sestavljene ali registrirane kot verodostojne pred tem datumom.
   Člen 7
   Pristojnost Sodišča Evropskih skupnosti glede upoštevanja Sporazuma
   1.   Komisija lahko pri Sodišču sproži sodne postopke proti Danski glede neupoštevanja katere koli obveznosti iz tega sporazuma.
   2.   Danska se lahko pritoži Komisiji zaradi neupoštevanja obveznosti države članice po tem sporazumu.
   3.   Uporabljajo se ustrezne določbe Pogodbe o ustanovitvi Evropske skupnosti, ki urejajo postopke pred Sodiščem, kot tudi Protokol o Statutu Sodišča Evropskih skupnosti in poslovnik Sodišča.
   Člen 8
   Območje uporabe
   1.   Ta sporazum se uporablja na območjih, navedenih v členu 299 Pogodbe o ustanovitvi Evropske skupnosti.
   2.   Če se Skupnost odloči razširiti uporabo Bruseljske uredbe I na območja, ki jih sedaj ureja Bruseljska konvencija, Skupnost in Danska sodelujeta pri zagotavljanju, da se ta uporaba razširi tudi na Dansko.
   Člen 9
   Prehodne določbe
   1.   Ta sporazum se uporablja samo v sodnih postopkih, ki so se začeli po začetku veljavnosti Sporazuma, in za listine, uradno sestavljene ali registrirane kot verodostojne po tem datumu.
   2.   Če so se sodni postopki v državi članici izvora začeli pred začetkom veljavnosti tega sporazuma, se sodbe, izrečene po navedenem datumu, priznajo in izvršijo v skladu s tem sporazumom:

               (a)

               če so se sodni postopki v državi članici izvora začeli po začetku veljavnosti Bruseljske ali Luganske konvencije, tako v državi članici izvora kot v naslovljeni državi članici;

               (b)

               v vseh ostalih postopkih, če je bila pristojnost osnovana na pravilih, ki so usklajena s pravili tega sporazuma ali konvencije, ki je bila sklenjena med državo članico izvora in naslovljeno državo članico ter veljavna ob začetku sodnih postopkov.

         Člen 10
   Razmerje do Bruseljske uredbe I
   1.   Ta sporazum ne vpliva na uporabo Bruseljske uredbe I v ostalih državah članicah Skupnosti, razen Danske.
   2.   Vendar se ta sporazum uporablja v vsakem primeru:

               (a)

               v zadevah o pristojnosti, kjer je obtoženec oseba s stalnim prebivališčem na Danskem, ali kjer člena 22 ali 23 Uredbe, ki se uporabljata za odnose med Skupnostjo in Dansko v skladu s členom 2 tega sporazuma, dodelita pristojnost danskim sodiščem;

               (b)

               v zvezi z litispendencami ali sorodnimi pravdami, določenimi s členoma 27 in 28 Bruseljske uredbe I, ki se uporabljajo za odnose med Skupnostjo in Dansko v skladu s členom 2 tega sporazuma, ko se sodni postopki začnejo v državi članici, ki ni Danska, in na Danskem;

               (c)

               pri priznavanju in izvrševanju, kjer je Danska država izvora ali naslovljena država.

         Člen 11
   Prenehanje Sporazuma
   1.   Ta sporazum preneha, če Danska obvesti druge države članice, da ne želi več uporabljati določb dela I Protokola o stališču Danske, v skladu s členom 7 navedenega protokola.
   2.   Ta sporazum lahko preneha na pobudo katere koli pogodbenice, ki predloži uradno obvestilo drugi pogodbenici. Prenehanje nastopi šest mesecev po datumu takega obvestila.
   3.   Izvzeti so sodni postopki, ki so se začeli pred datumom prenehanja Sporazuma iz odstavka 1 ali 2, kot tudi listine, uradno sestavljene ali registrirane kot verodostojne pred tem datumom.
   Člen 12
   Začetek veljavnosti
   1.   Pogodbenici skleneta Sporazum v skladu z ustreznimi postopki.
   2.   Sporazum začne veljati prvi dan po izteku šestmesečnega obdobja, ki začne teči od datuma uradnega obvestila pogodbenic o zaključku ustreznih postopkov, ki so potrebni za ta namen.
   Člen 13
   Verodostojnost besedil
   Ta sporazum je sestavljen v dveh izvodih v angleškem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, slovaškem, slovenskem, španskem in švedskem jeziku, pri čemer so vsa besedila enako verodostojna.

      Hecho en Bruselas, el diecinueve de octubre del dos mil cinco.
      V Bruselu dne devatenáctého října dva tisíce pět.
      Udfærdiget i Bruxelles den nittende oktober to tusind og fem.
      Geschehen zu Brüssel am neunzehnten Oktober zweitausendfünf.
      Kahe tuhande viienda aasta oktoobrikuu üheksateistkümnendal päeval Brüsselis.
      Έγινε στις Βρυξέλλες, στις δέκα εννέα Οκτωβρίου δύο χιλιάδες πέντε.
      Done at Brussels on the nineteenth day of October in the year two thousand and five.
      Fait à Bruxelles, le dix-neuf octobre deux mille cinq.
      Fatto a Bruxelles, addì diciannove ottobre duemilacinque.
      Briselē, divtūkstoš piektā gada deviņpadsmitajā oktobrī.
      Priimta du tūkstančiai penktų metų spalio devynioliktą dieną Briuselyje.
      Kelt Brüsszelben, a kettőezer ötödik év október tizenkilencedik napján.
      Magħmul fi Brussel, fid-dsatax jum ta' Ottubru tas-sena elfejn u ħamsa.
      Gedaan te Brussel, de negentiende oktober tweeduizend vijf.
      Sporządzono w Brukseli dnia dziewiętnastego października roku dwa tysiące piątego.
      Feito em Bruxelas, em dezanove de Outubro de dois mil e cinco.
      V Bruseli dňa devätnásteho októbra dvetisícpäť.
      V Bruslju, devetnajstega oktobra leta dva tisoč pet.
      Tehty Brysselissä yhdeksäntenätoista päivänä lokakuuta vuonna kaksituhattaviisi.
      Som skedde i Bryssel den nittonde oktober tjugohundrafem.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólonoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         Por el Reino de Dinamarca
         Za Dánské království
         For Kongeriget Danmark
         Für das Königreich Dänemark
         Taani Kuningriigi nimel
         Για το Βασίλειο της Δανίας
         For the Kingdom of Denmark
         Pour le Royaume de Danemark
         Per il Regno di Danimarca
         Dānijas Karalistes vārdā
         Danijos Karalystės vardu
         A Dán Királyság részéről
         Għar-Renju tad-Danimarka
         Voor het Koninkrijk Denemarken
         W imieniu Królestwa Danii
         Pelo Reino da Dinamarca
         Za Dánske kráľovstvo
         Za Kraljevino Dansko
         Tanskan kuningaskunnan puolesta
         På Konungariket Danmarks vägnar

      (1)  UL L 299, 31.12.1972, str. 32. UL L 304, 30.10.1978, str. 1. UL L 388, 31.12.1982, str. 1. UL L 285, 3.10.1989, str. 1. UL C 15, 15.1.1997, str. 1. Za prečiščeno besedilo glej UL C 27, 26.1.1998, str. 1.

      (2)  UL L 319, 25.11.1988, str. 9.

      (3)  UL L 12, 16.1.2001, str. 1. Uredba, kakor je bila nazadnje spremenjena z Uredbo Komisije (ES) št. 2245/2004 (UL L 381, 28.12.2004, str. 10).

      (4)  UL L 204, 2.8.1975, str. 28. UL L 304, 30.10.1978, str. 1. UL L 388, 31.12.1982, str. 1. UL L 285, 3.10.1989, str. 1. UL C 15, 15.1.1997, str. 1. Za prečiščeno besedilo glej UL C 27, 26.1.1998, str. 28.
   PRILOGA
   Uredba Sveta (ES) št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadevah, kakor je bila spremenjena z Uredbo Komisije (ES) št. 1496/2002 z dne 21. avgusta 2002 o spremembi Priloge I (pravila o pristojnosti iz člena 3(2) in člena 4(2)) in Priloge II (seznam sodišč in pristojnih organov) k Uredbi Sveta (ES) št. 44/2001 o pristojnosti in priznavanju ter izvrševanju sodnih odločb v civilnih in gospodarskih zadevah ter z Uredbo Komisije (ES) št. 2245/2004 z dne 27. decembra 2004 o spremembi prilog I, II, III in IV k Uredbi Sveta (ES) št. 44/2001 o pristojnosti in priznavanju ter izvrševanju sodnih odločb v civilnih in gospodarskih zadevah.


title: Sklep Sveta z dne 13. decembra 1993 o sklenitvi Sporazuma v obliki izmenjave pisem med Evropsko gospodarsko skupnostjo in Republiko Islandijo o določenih ureditvah na področju kmetijstva

text:
Pomembno pravno obvestilo

|

31993D0736

Uradni list L 346 , 31/12/1993 str. 0016 - 0016 finska posebna izdaja: poglavje 2 zvezek 11 str. 0036  švedska posebna izdaja: poglavje 2 zvezek 11 str. 0036

		Sklep Svetaz dne 13. decembra 1993o sklenitvi Sporazuma v obliki izmenjave pisem med Evropsko gospodarsko skupnostjo in Republiko Islandijo o določenih ureditvah na področju kmetijstva(93/736/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 113 v povezavi s prvim pododstavkom člena 228(3) Pogodbe,ob upoštevanju predloga Komisije,ob upoštevanju mnenja Evropskega parlamenta [1],ker je bilo v okviru pogajanj o Evropskem gospodarskem prostoru (EGP) možno skleniti sporazum v obliki izmenjave pisem med Evropsko gospodarsko skupnostjo in Republiko Islandijo o določenih ureditvah na področju kmetijstva;ker je ta sporazum del celote rezultatov pogajanj o EGP in bistven element za odobritev Sporazuma EGP s strani Skupnosti;ker je treba odobriti ta Sporazum,SKLENIL:Člen 1V imenu Skupnosti se odobri Sporazum v obliki izmenjave pisem med Evropsko gospodarsko skupnostjo in Republiko Islandijo o določenih ureditvah na področju kmetijstva.Besedilo Sporazuma je priloženo k Sklepu Sveta 93/239/EGS z dne 15. marca 1993 o sklenitvi Sporazumov v obliki izmenjave pisem med Evropsko gospodarsko skupnostjo na eni strani in Republiko Avstrijo, Republiko Finsko, Republiko Islandijo, Kraljevino Norveško in Kraljevino Švedsko na drugi strani o začasni uporabi Sporazumov o določenih ureditvah na področju kmetijstva, ki so jih navedene stranke podpisale v Portu 2. maja 1992 [2].Člen 2Predsednik Sveta v imenu Skupnosti opravi notifikacijo, da je Komisija odobrila Sporazum [3].V Bruslju, 13. decembra 1993Za SvetPredsednikPh. Maystadt[1] UL C 305, 23.11.1992, str. 60.[2] UL L 109, 1.5.1993, str. 1.[3] UL L 346, 31.12.1993, str. 35.--------------------------------------------------


title: Sklep Sveta 2014/293/SZVP z dne 15. aprila 2014 o podpisu in sklenitvi sporazuma med Evropsko unijo in Švicarsko konfederacijo o sodelovanju Švicarske konfederacije v vojaški misiji Evropske unije, ki prispeva k usposabljanju malijskih oboroženih sil (EUTM Mali)

text:
               21.5.2014

               SL

               Uradni list Evropske unije

               L 151/16

         SKLEP SVETA 2014/293/SZVP
   z dne 15. aprila 2014
   o podpisu in sklenitvi sporazuma med Evropsko unijo in Švicarsko konfederacijo o sodelovanju Švicarske konfederacije v vojaški misiji Evropske unije, ki prispeva k usposabljanju malijskih oboroženih sil (EUTM Mali)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 37 Pogodbe v povezavi s členom 218(5) in (6) Pogodbe o delovanju Evropske unije,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Člen 8(3) Sklepa Sveta 2013/34/SZVP z dne 17. januarja 2013 o o vojaški misiji Evropske unije, ki prispeva k usposabljanju malijskih oboroženih sil (EUTM Mali) (1) določa, da so podrobnosti o sodelovanju tretjih držav predmet sporazumov, ki se sklenejo v skladu s členom 37 Pogodbe o Evropski uniji in postopkom iz člena 218 Pogodbe o delovanju Evropske unije.

               (2)

               Svet je 10. februarja 2014 sprejel sklep o odobritvi začetka pogajanj, je visoka predstavnica Unije za zunanje zadeve in varnostno politiko v pogajanjih dosegla Sporazum o sodelovanju med Evropsko unijo in Švicarsko konfederacijo o sodelovanju Švicarske konfederacije v vojaški misiji Evropske unije, ki prispeva k usposabljanju malijskih oboroženih sil (EUTM Mali) (v nadaljnjem besedilu: Sporazum).

               (3)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Švicarsko konfederacijo o sodelovanju Švicarske konfederacije v vojaški misiji Evropske unije, ki prispeva k usposabljanju malijskih oboroženih sil (EUTM Mali) se odobri v imenu Unije.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Ta sklep začne veljati na dan sprejetja.

      V Luxembourgu, 15. aprila 2014

            Za Svet

            Predsednica

         C. ASHTON

      (1)  UL L 14, 18.10.2013, str. 19.


title: Sklep Sveta (SZVP) 2015/1066 z dne 2. julija 2015 o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji

text:
               3.7.2015

               SL

               Uradni list Evropske unije

               L 174/25

         SKLEP SVETA (SZVP) 2015/1066
   z dne 2. julija 2015
   o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2013/183/SZVP z dne 22. aprila 2013 o omejevalnih ukrepih proti Demokratični ljudski republiki Koreji in razveljavitvi Sklepa 2010/800/SZVP (1) ter zlasti člena 19(2) Sklepa,
   ob upoštevanju naslednjega:

               (1)

               Svet je 22. aprila 2013 sprejel Sklep 2013/183/SZVP.

               (2)

               En subjekt in šest oseb bi bilo treba dodati na seznam oseb in subjektov, za katere veljajo omejevalni ukrepi, iz Priloge II k Sklepu 2013/183/SZVP.

               (3)

               Prilogo II k Sklepu 2013/183/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Priloga II k Sklepu 2013/183/SZVP se spremeni, kot je določeno v Prilogi k temu sklepu.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 2. julija 2015

            Za Svet

            Predsednik

         J. ASSELBORN

      (1)  UL L 111, 23.4.2013, str. 52.

      PRILOGA
      Navedene osebe in subjekti se dodajo na seznam oseb in subjektov, za katere veljajo omejevalni ukrepi, iz Priloge II k Sklepu 2013/183/SZVP:
      II.   Osebe in subjekti, ki zagotavljajo finančne storitve, ki bi lahko prispevale k programom Demokratične ljudske republike Koreje (DLRK), povezanim z jedrskim orožjem, balističnimi izstrelki ali drugim orožjem za množično uničevanje.

      A.   Osebe

                  Ime

                  Podatki za identifikacijo

                  Razlogi

                  4.

                  KIM Il-Su

                  Rahlstedter Straße 83a, 22149 Hamburg.
                  Datum rojstva: 2.9.1965
                  Kraj rojstva: Pjongjang, DLRK

                  Pooblaščeni predstavnik družbe z omejeno odgovornostjo KNIC GmbH, uvrščene na seznam EU, ki deluje v imenu družbe KNIC ali v skladu z njenimi navodili.

                  5.

                  KANG Song-Nam

                  Rahlstedter Straße 83a, 22149 Hamburg.
                  Datum rojstva: 5.7.1972
                  Kraj rojstva: Pjongjang, DLRK.

                  Pooblaščeni predstavnik družbe z omejeno odgovornostjo KNIC GmbH, uvrščene na seznam EU, ki deluje v imenu družbe KNIC ali v skladu z njenimi navodili.

                  6.

                  CHOE Chun-Sik

                  Rahlstedter Straße 83a, 22149 Hamburg.
                  Datum rojstva: 23.12.1963
                  Kraj rojstva: Pjongjang, DLRK.
                  Št. potnega lista: 745132109, veljaven do: 12.2.2020

                  Pooblaščeni predstavnik družbe z omejeno odgovornostjo KNIC GmbH, uvrščene na seznam EU, ki deluje v imenu družbe KNIC ali v skladu z njenimi navodili.

                  7.

                  SIN Kyu-Nam

                  Datum rojstva: 12.9.1972
                  Kraj rojstva: Pjongjang, DLRK.
                  Št. potnega lista: PO472132950

                  Vodja oddelka na sedežu družbe KNIC v Pjongjangu in nekdanji pooblaščeni predstavnik družbe z omejeno odgovornostjo KNIC GmbH Hamburg. Deluje v imenu družbe KNIC ali v skladu z njenimi navodili.

                  8.

                  PAK Chun-San

                  Datum rojstva: 18.12.1953
                  Kraj rojstva: Pjongan, DLRK.
                  Št. potnega lista: PS472220097

                  Vodja oddelka na sedežu družbe KNIC v Pjongjangu in nekdanji pooblaščeni predstavnik družbe z omejeno odgovornostjo KNIC GmbH Hamburg. Deluje v imenu družbe KNIC ali v skladu z njenimi navodili.

                  9.

                  SO Tong Myong

                  Datum rojstva: 10.9.1956

                  Izvršni direktor družbe z omejeno odgovornostjo KNIC GmbH Hamburg, ki deluje v imenu družbe KNIC ali v skladu z njenimi navodili.

            B.   Subjekti

                  Ime

                  Podatki za identifikacijo

                  Razlogi

                  5.

                  Korea National Insurance Company (KNIC) GmbH.
                  (alias Korea Foreign Insurance Company)

                  Rahlstedter Straße 83a, 22149 Hamburg

                  Družba z omejeno odgovornostjo KNIC GmbH kot podružnica, ki jo nadzoruje sedež družbe KNIC – državni subjekt – v Pjongjangu (naslov: Haebangsan-dong, Central District, Pjongjang, DLRK), ustvarja znaten prihodek iz zunanje menjave, ki se uporablja za podpiranje režima v Severni Koreji. Ti viri bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje.
                  Poleg tega je sedež družbe KNIC v Pjongjangu povezan z Uradom 39 Delavske stranke Koreje, ki je uvrščen na seznam.